Ανακοίνωση της κυβέρνησης του Ηνωμένου Βασιλείου σχετικά με την οδηγία 94/22/ΕΚ του Ευρωπαϊκού Κοινοβουλίου και του Συμβουλίου της 30ής Μαΐου 1994 για τους όρους χορήγησης και χρήσης των αδειών αναζήτησης, εξερεύνησης και παραγωγής υδρογονανθράκων

(2004/C 56/02)

(Κείμενο που παρουσιάζει ενδιαφέρον για τον ΕΟΧ)

ΑΝΑΓΓΕΛΙΑ ΤΟΥ ΗΝΩΜΕΝΟΥ ΒΑΣΙΛΕΙΟΥ ΣΧΕΤΙΚΑ ΜΕ ΤΟ ΓΥΡΟ ΧΟΡΗΓΗΣΗΣ ΑΔΕΙΩΝ ΓΙΑ ΤΗΝ ΑΝΑΖΗΤΗΣΗ ΚΑΙ ΕΚΜΕΤΑΛΛΕΥΣΗ ΠΕΤΡΕΛΑΙΟΥ ΚΑΙ ΑΕΡΙΟΥ ΣΕ ΧΕΡΣΑΙΕΣ ΚΑΙ ΥΠΕΡΑΚΤΙΕΣ ΠΕΡΙΟΧΕΣ

ΥΠΟΥΡΓΕΙΟ ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ

ΚΑΝΟΝΙΣΜΟΙ ΠΕΡΙ (ΠΑΡΑΓΩΓΗΣ) ΠΕΤΡΕΛΑΙΟΥ (ΣΕ ΘΑΛΑΣΣΙΕΣ ΠΕΡΙΟΧΕΣ) 1988

ΥΠΕΡΑΚΤΙΕΣ (ΘΑΛΑΣΣΙΕΣ) ΠΕΡΙΟΧΕΣ

1. Ο Υπουργός Εμπορίου και Βιομηχανίας καλεί τους ενδιαφερομένους, σύμφωνα με τις διατάξεις των κανονισμών περί (παραγωγής) πετρελαίου (σε θαλάσσιες περιοχές) του 1988 [Petroleum (Production) (Seaward Areas) Regulations 1988 - S.I. 1988 αριθ. 1213], όπως τροποποιήθηκαν (εφεξής "οι κανονισμοί του 1988") και των κανονισμών της οδηγίας αδειών υδρογονανθράκων του 1995 (Hydrocarbons Licensing Directive Regulations 1995 - S.I. 1995 αριθ. 1434), να υποβάλουν αιτήσεις για τη χορήγηση αδειών παραγωγής πετρελαίου σε θαλάσσιες περιοχές (οι οποίες στο εξής καλούνται "άδειες παραδοσιακού τύπου"), αναπτυξιακών αδειών (promote licences) παραγωγής πετρελαίου σε θαλάσσιες περιοχές (οι οποίες στο εξής καλούνται "αναπτυξιακές άδειες") και αδειών παραγωγής πετρελαίου σε συνοριακές θαλάσσιες περιοχές (οι οποίες στο εξής καλούνται "συνοριακές άδειες"). Ειδικότερα ο Υπουργός καλεί να υποβληθούν αιτήσεις για "συνοριακές" και "παραδοσιακού τύπου" άδειες παραγωγής στις περιοχές που σημειώνονται ως SEA 1 και SEA 4, και αιτήσεις για "παραδοσιακού τύπου" και "αναπτυξιακές" άδειες παραγωγής σε θαλάσσιες περιοχές στις περιοχές που σημειώνονται ως SEA 2 και SEA 3. Λεπτομέρειες για αυτούς τους τύπους αδειών υπάρχουν στην ιστοσελίδα: www.og.dti.gov.uk

2. Η παρούσα πρόσκληση αφορά τα τμήματα και τα μέρη των τμημάτων τα οποία δεν υπόκεινται σε υφιστάμενη άδεια παραγωγής πετρελαίου κατά την ημερομηνία δημοσίευσης της παρούσας ανακοίνωσης στις περιοχές που αποτυπώνονται στους χάρτες οι οποίοι έχουν κατατεθεί στη βιβλιοθήκη του Υπουργείου Εμπορίου και Βιομηχανίας, όπου μπορούν να εξετασθούν μετά από προηγούμενη συνεννόηση (βλ. παρακάτω λεπτομέρειες για επικοινωνία) μεταξύ των ωρών 09.15 και 16.45, Δευτέρα με Παρασκευή, μέχρι τις 2 Ιουνίου 2004. Οι χάρτες και κατάλογος των τμημάτων και μερών τμημάτων που περιλαμβάνονται στην προσφορά αυτή υπάρχουν επίσης στον ιστότοπο Oil and Gas του DTI (Υπουργείου Εμπορίου και Βιομηχανίας) (www.og.dti.gov.uk). Πρόκειται για τον 22ο γύρο χορήγησης αδειών για την υφαλοκρηπίδα του Ηνωμένου Βασιλείου (UKCS).

3. Οι άδειες που εκδίδονται σύμφωνα με την παρούσα πρόσκληση θα ενσωματώνουν ρήτρες οι οποίες ουσιαστικά βασίζονται στις πρότυπες ρήτρες (Model Clauses) που αναφέρονται στα συμπληρώματα 2 και 3 των κανονισμών περί αδειών πετρελαίου (εξερεύνηση και παραγωγή) (σε θαλάσσιες και χερσαίες περιοχές) του 2004.

4. Έχει διενεργηθεί Στρατηγική Εκτίμηση Περιβαλλοντικών Επιπτώσεων (SEA) της περιοχής που σημειώνεται ως SEA 4 και τα πορίσματα της εκτίμησης βρίσκονται στην κατωτέρω ιστοσελίδα (SEA για τις περιοχές SEA 1-SEA 3 υπάρχουν στην ίδια ιστοσελίδα):

http://www.offshore-sea.org.uk/sea/ index.php

ΑΙΤΗΣΕΙΣ ΓΙΑ ΤΗ ΧΟΡΗΓΗΣΗ ΑΔΕΙΩΝ

5. Οι αιτήσεις πρέπει να υποβάλλονται στο έντυπο αιτήσεως για τη χορήγηση αδειών παραγωγής στις θαλάσσιες περιοχές, το οποίο είναι διαθέσιμο στις ιστοσελίδες Oil and Gas του DTI ή από τη Διεύθυνση Αδειών της μονάδας διαχείρισης των αδειών και εγκρίσεων (Licensing and Consents Unit Licence Administration) (βλέπε στη συνέχεια για τις λεπτομέρειες επαφών με τους υπευθύνους). Μια αίτηση πρέπει να αφορά είτε συνοριακές είτε αναπτυξιακές ή παραδοσιακού τύπου άδειες· δεν μπορεί να είναι μεικτή. Ενώ ο αιτών μπορεί να υποβάλει αίτηση για διαφορετικούς τύπους αδειών για διαφορετικές εκτάσεις, δεν μπορεί να υποβάλει αίτηση για διαφορετικούς τύπους αδειών για την ίδια έκταση. Η κατάθεση όλων των αιτήσεων, για άδειες παραδοσιακού τύπου, αναπτυξιακών και συνοριακών, πρέπει να γίνει στο Υπουργείο Εμπορίου και Βιομηχανίας, 1 Victoria Street, London SW1H 0ET, μαζί με τέλος αιτήσεως 2820 GBP ανά αίτηση. Το Υπουργείο Εμπορίου και Βιομηχανίας θα διαθέτει γραφείο για την παραλαβή των αιτήσεων αδειών παραδοσιακού τύπου, συνοριακών και χερσαίων περιοχών, μεταξύ 09.30 και 13.00 η ώρα της 3ης Ιουνίου 2004. Για τις αιτήσεις "αναπτυξιακών" αδειών το γραφείο θα λειτουργεί μεταξύ της 09.30 και 13.00 η ώρα της 4ης Ιουνίου 2004, αν και θα γίνονται δεκτές και αιτήσεις που κατατίθενται πριν από την ημερομηνία αυτή. Καμία αίτηση δεν θα γίνει δεκτή μετά από τις 13.00 της τελευταίας ημέρας.

6. Η αξιολόγηση των αιτήσεων θα γίνει με γνώμονα τη μόνιμη ανάγκη πραγματοποίησης ταχύτατων, διεξοδικών, αποτελεσματικών και ασφαλών εξερευνήσεων για τον εντοπισμό κοιτασμάτων πετρελαίου και φυσικού αερίου στην υφαλοκρηπίδα του Ηνωμένου Βασιλείου, λαμβάνοντας δεόντως υπόψη τα κριτήρια προστασίας του περιβάλλοντος.

7. Κατά την υποβολή αίτησης για περισσότερα από ένα τμήματα, οι αιτούντες πρέπει να αναφέρουν σειρά προτίμησης. Δεν θα υπάρχει περιορισμός ως προς τον αριθμό των τμημάτων για τα οποία μπορεί να υποβληθεί αίτηση, αλλά θα υπάρχει μέγιστη συνεχόμενη έκταση για κάθε άδεια και ανώτατο όριο ως προς την συνολική έκταση που παραχωρείται σε ένα όμιλο αιτούντων. Το ΥΕΒ (DTI) μπορεί επίσης να περιορίσει την παραχώρηση από την άποψη του αριθμού των τμημάτων σε μια συνεχόμενη περιοχή ή από την άποψη της διασποράς των παραχωρήσεων, εφόσον είναι προς το συμφέρον της μεγιστοποίησης της παραγωγής στην υφαλοκρηπίδα του ΗΒ.

8. Περαιτέρω οδηγίες για τα δικαιολογητικά με τα οποία οι αιτούντες μπορούν να υποστηρίξουν τις αιτήσεις τους παρέχονται στις "Οδηγίες προς τους αιτούντες" (Notes for Applicants) που διατίθενται από τη Διοίκηση Αδειών (Licence Administration) και στις ιστοσελίδες Oil and Gas του ΥΕΒ (DTI) (βλ. παρακάτω τις λεπτομέρειες επαφών με τους υπευθύνους).

Αιτήσεις παραδοσιακού τύπου

9. Οι αιτήσεις θα κριθούν με βάση τα ακόλουθα κριτήρια:

α) την οικονομική ικανότητα του αιτούντος να εκτελέσει το συμφωνημένο πρόγραμμα εργασίας για την αρχική περίοδο (εντός τεσσάρων ετών)·

β) την τεχνική ικανότητα του αιτούντος να εκτελέσει το συμφωνημένο πρόγραμμα εργασίας για την αρχική περίοδο και, ανάλογα με την περίπτωση, οποιεσδήποτε άλλες δραστηριότητες οι οποίες επιτρέπονται σύμφωνα με την άδεια (λαμβανομένων υπόψη της ποιότητας της γεωτεχνικής ανάλυσης και του βαθμού καινοτομίας)·

γ) την τυχόν έλλειψη άσκησης δραστηριοτήτων, αποτελεσματικότητας ή ευθύνης που έχει επιδειχθεί από τον αιτούντα στο πλαίσιο οποιασδήποτε άλλης άδειας οποιασδήποτε μορφής η οποία έχει εκδοθεί σύμφωνα με τον περί πετρελαίου νόμο 1998 (Petroleum Act 1998) ή στο πλαίσιο οποιαδήποτε προηγούμενης νομοθεσίας, η οποία οδηγεί σε ανάλογα αποτελέσματα.

10. Ο προτεινόμενος φορέας εκμετάλλευσης στο πλαίσιο κάθε αιτούντος ομίλου (συμπεριλαμβανομένης κάθε εταιρείας που αποτελεί τον μοναδικό αιτούντα) υποχρεούται να υποβάλει δήλωση για τη γενικότερη περιβαλλοντική πολιτική που θα εφαρμόσει κατά την άσκηση των επιτρεπόμενων από την άδεια δραστηριοτήτων στις θαλάσσιες περιοχές.

Συνοριακές αιτήσεις

11. Οι αιτήσεις θα κριθούν με βάση τα ακόλουθα κριτήρια:

α) την οικονομική ικανότητα του αιτούντος να εκτελέσει το συμφωνημένο πρόγραμμα εργασίας πριν από το τέλος της δεύτερης περιόδου (εντός έξι ετών)·

β) την τεχνική ικανότητα του αιτούντος να εκτελέσει το συμφωνημένο πρόγραμμα εργασίας για την αρχική περίοδο και, ανάλογα με την περίπτωση, οποιεσδήποτε άλλες δραστηριότητες οι οποίες επιτρέπονται σύμφωνα με την άδεια (λαμβανομένων υπόψη της ποιότητας της γεωτεχνικής ανάλυσης και του βαθμού καινοτομίας)·

γ) την τυχόν έλλειψη άσκησης δραστηριοτήτων, αποτελεσματικότητας ή ευθύνης που έχει επιδειχθεί από τον αιτούντα στο πλαίσιο οποιασδήποτε άλλης άδειας οποιασδήποτε μορφής η οποία έχει εκδοθεί σύμφωνα με τον περί πετρελαίου νόμο 1998 (Petroleum Act 1998) ή στο πλαίσιο οποιαδήποτε προηγούμενης νομοθεσίας, η οποία οδηγεί σε ανάλογα αποτελέσματα.

12. Ο προτεινόμενος φορέας εκμετάλλευσης στο πλαίσιο κάθε αιτούντος ομίλου (συμπεριλαμβανομένης κάθε εταιρείας που αποτελεί τον μοναδικό αιτούντα) υποχρεούται να υποβάλει δήλωση για τη γενικότερη περιβαλλοντική πολιτική που θα εφαρμόσει κατά την άσκηση των επιτρεπόμενων από την άδεια δραστηριοτήτων στις θαλάσσιες περιοχές.

Αναπτυξιακές αιτήσεις

13. Οι αιτήσεις θα κριθούν με βάση τα ακόλουθα κριτήρια:

α) την τεχνική και καινοτομική ικανότητα του αιτούντος να εκτελέσει το συμφωνημένο πρόγραμμα εργασίας, να χαράξει βιώσιμες προοπτικές γεώτρησης κατά τη διάρκεια της πρώτης διετίας ισχύος της άδειας και, ανάλογα με την περίπτωση, να αναλάβει οποιεσδήποτε άλλες δραστηριότητες οι οποίες επιτρέπονται σύμφωνα με την άδεια·

β) την ποιότητα της προσέγγισης που προτείνεται από τον αιτούντα για την εξασφάλιση των επιπρόσθετων χρηματοοικονομικών και τεχνικών πόρων που χρειάζονται για την ολοκλήρωση του ουσιαστικού προγράμματος εργασίας που προδιαγράφεται κατά τη διάρκεια της δεύτερης διετίας της αρχικής περιόδου·

γ) την τυχόν έλλειψη άσκησης δραστηριοτήτων, αποτελεσματικότητας ή ευθύνης που έχει επιδειχθεί από τον αιτούντα στο πλαίσιο οποιασδήποτε άλλης άδειας οποιασδήποτε μορφής η οποία έχει εκδοθεί σύμφωνα με τον περί πετρελαίου νόμο 1998 (Petroleum Act 1998) ή στο πλαίσιο οποιαδήποτε προηγούμενης νομοθεσίας, η οποία οδηγεί σε ανάλογα αποτελέσματα.

14. Οι αναπτυξιακές άδειες θα λήξουν μετά δύο έτη, εάν το ΥΕΒ δεν κρίνει ικανοποιητική την τεχνική και χρηματοοικονομική ικανότητα του κατόχου της άδειας να ολοκληρώσει το πρόγραμμα εργασίας για την αρχική περίοδο, το οποίο θα περιλαμβάνει ρητή δέσμευση για την πραγματοποίηση στο χρόνο αυτό μίας τουλάχιστον γεώτρησης ή τη διεξαγωγή ισοδύναμης συμφωνημένης ουσιαστικής δραστηριότητας. Το πρόγραμμα εργασίας για την αρχική περίοδο πρέπει να εκτελεστεί εντός τεσσάρων ετών.

15. Μετά από εξέταση όλων των αιτήσεων, ο Υπουργός ειδοποιεί όλους τους αιτούντες εγγράφως σχετικά με την απόφασή του. Σε όλες τις περιπτώσεις στις οποίες ο Υπουργός είναι διατεθειμένος να χορηγήσει άδεια, το Υπουργείο Εμπορίου και Βιομηχανίας (DTI) θα ετοιμάσει σχέδιο άδειας το οποίο θα σταλεί στον επιτυχόντα αιτούντα, ο οποίος στη συνέχεια θα έχει την επιλογή να το αποδεχτεί, πράγμα που γίνεται με επιστροφή του στο Υπουργείο Εμπορίου και Βιομηχανίας (DTI) υπογεγραμμένο από όλα τα μέλη του αιτούντος ομίλου. Οι υποψήφιοι για τους οποίους εκδόθηκαν αρνητικές αποφάσεις ειδοποιούνται σχετικά με τους λόγους της απόφασης του Υπουργού, εφόσον υποβάλλουν εγγράφως σχετική αίτηση για την παροχή των πληροφοριών αυτών.

16. Η κυβέρνηση δεν αποδέχεται καμία ευθύνη για το τυχόν κόστος με το οποίο επιβαρύνεται ο αιτών στο στάδιο της εξέτασης ή της υποβολής της αίτησης.

ΠΛΗΡΩΜΕΣ ΤΟΥ ΤΙΜΗΜΑΤΟΣ ΤΩΝ ΑΔΕΙΩΝ

17. Οι άδειες οι οποίες χορηγούνται συνεπεία της παρούσας πρόσκλησης συνεπάγονται την καταβολή τιμήματος, σύμφωνα με τις διατάξεις οι οποίες παρατίθενται στις πρότυπες ρήτρες και στα συμπληρώματα της άδειας, το οποίο συνοπτικά έχει ως εξής:

Άδειες παραδοσιακού τύπου

α) τέσσερις ετήσιες πληρωμές, αρχής γενομένης από τη στιγμή έναρξης ισχύος της άδειας, ύψους 150 GBP για κάθε τετραγωνικό χιλιόμετρο που καλύπτει·

β) στη συνέχεια ετήσια πληρωμή ύψους 300 GBP για κάθε τετραγωνικό χιλιόμετρο που καλύπτει, προσαυξανόμενη ετησίως κατά 900 GBP έως μέγιστο ποσό 7500 GBP για κάθε τετραγωνικό χιλιόμετρο [η πληρωμή αυτή υπόκειται σε διετή αναθεώρηση σε συνάρτηση με τις μεταβολές του δείκτη τιμών αργού πετρελαίου που αγοράζεται από τα διυλιστήρια ο οποίος δημοσιεύεται στην επετηρίδα στατιστικών στοιχείων ενέργειας του Ηνωμένου Βασιλείου (Digest of UK Energy Statistics)]· και

Αναπτυξιακές άδειες

γ) ισχύουν οι ίδιοι όροι με τις παραδοσιακές αιτήσεις, με την εξαίρεση ότι οι πληρωμές μειώνονται κατά 90 % μόνο για την αρχική διετία ισχύος της άδειας.

Συνοριακές άδειες

δ) έξι ετήσιες πληρωμές, αρχής γενομένης από τη στιγμή έναρξης ισχύος της άδειας, ύψους 150 GBP για κάθε τετραγωνικό χιλιόμετρο που καλύπτει· με την εξαίρεση ότι οι πληρωμές μειώνονται κατά 90 % μόνο για την αρχική διετία ισχύος της άδειας.

ε) στη συνέχεια ετήσιες πληρωμές (βλ. παραπάνω), ίδιες με τις αναφερόμενες για τις άδειες παραδοσιακού τύπου.

ΧΕΡΣΑΙΕΣ ΠΕΡΙΟΧΕΣ (ΠΕΡΙΟΧΕΣ ΤΟΥ ΗΠΕΙΡΩΤΙΚΟΥ ΧΩΡΟΥ)

ΚΑΝΟΝΙΣΜΟΙ ΠΕΡΙ (ΠΑΡΑΓΩΓΗΣ) ΠΕΤΡΕΛΑΙΟΥ (ΣΕ ΠΕΡΙΟΧΕΣ ΤΟΥ ΗΠΕΙΡΩΤΙΚΟΥ ΧΩΡΟΥ) ΤΟΥ 1995

18. Ο Υπουργός Εμπορίου και Βιομηχανίας καλεί τους ενδιαφερομένους, σύμφωνα με τους κανονισμούς περί (παραγωγής) πετρελαίου (σε χερσαίες περιοχές) του 1995 (Petroleum (Production) (Landward Areas) Regulations 1995 - S.I. 1995 αριθ. 1436) και τους κανονισμούς της οδηγίας περί αδειών υδρογονανθράκων του 1995 (Hydrocarbons Licensing Directive Regulations 1995 - S.I. 1995 αριθ. 1434), να υποβάλουν αιτήσεις για άδειες εξερεύνησης και ανάπτυξης πετρελαϊκών κοιτασμάτων στις χερσαίες περιοχές που βρίσκονται άνω της γραμμής της μέσης πλημμυρίδας (αν και η περιοχή κάτω της γραμμής της μέσης πλημμυρίδας εντός των γραμμών που περικλείουν τον κόλπο Solent Bay που σημειώνεται στους χάρτες που αναφέρονται αναλυτικά κατωτέρω θα υπάγεται στην παρούσα προσφορά, παρότι δεν θα είναι δυνατή η επιφανειακή γεώτρηση βάσει οποιασδήποτε άδειας που εκδίδεται για την περιοχή αυτή), οι οποίες δεν υπόκεινται σε υφιστάμενη άδεια παραγωγής πετρελαίου ή σε τρέχουσα προσφορά εκτός γύρου έκδοσης αδειών κατά την ημερομηνία δημοσίευσης της παρούσας ανακοίνωσης και αποτυπώνονται στους χάρτες οι οποίοι έχουν κατατεθεί στη βιβλιοθήκη του Υπουργείου Εμπορίου και Βιομηχανίας, 1 Victoria Street, London, SW1H 0ET. Οι σχετικοί χάρτες μπορούν να εξετασθούν μετά από προηγούμενη συνεννόηση [στον αριθμό τηλεφώνου (44-207) 215 50 06 και φαξ (44-207) 215 56 65] μεταξύ των ωρών 9.15 και 16.45, Δευτέρα με Παρασκευή μέχρι τις 2 Ιουνίου 2004. Οι χάρτες είναι επίσης διαθέσιμοι στις ιστοσελίδες του ΥΕΒ (Υπουργείου Εμπορίου και Βιομηχανίας - DTI) τις σχετικές με το πετρέλαιο και το φυσικό αέριο, www.og.dti.gov.uk. Πρόκειται για τον δωδέκατο γύρο χορηγήσεως αδειών για τον ηπειρωτικό χώρο (Landward Licensing).

19. Σύμφωνα με τον όρο που προβλέπεται παραπάνω, τα τμήματα της Χαρτογραφικής Υπηρεσίας του ΗΒ NS 88· 89· 97· 98· 99 αποτελούν επί του παρόντος αντικείμενο προσφοράς εκτός γύρου και επομένως δεν περιλαμβάνονται στον παρόντα 12ο γύρο έκδοσης αδειών για χερσαίες περιοχές.

Αιτήσεις για τη χορήγηση αδειών

20. Όσον αφορά όλα τα τμήματα που αναφέρονται στην ως άνω παράγραφο 18:

α) οι αιτήσεις πρέπει να υποβάλλονται σε τυποποιημένο έντυπο αίτησης που διατίθεται από το Υπουργείο Εμπορίου και Βιομηχανίας· αντίγραφα του εντύπου της αίτησης καθώς και κάθε άλλου εγγράφου που αναφέρεται στο κείμενο της παρούσας ανακοίνωσης ως διατιθέμενο από το Υπουργείο Εμπορίου και Βιομηχανίας μπορούν να ζητηθούν από το τμήμα χορηγήσεως αδειών, εξερεύνησης και ανάπτυξης, Διεύθυνση πετρελαίου και φυσικού αερίου (Licensing Branch, Oil and Gas Directorate) του Υπουργείου Εμπορίου και Βιομηχανίας, 1 Victoria Street, Λονδίνο, SW1H 0ET [τηλ. (44-207) 215 51 11 ή (44-207) 215 50 32, φαξ (44-207) 215 51 42]· Τα έγγραφα αυτά είναι επίσης διαθέσιμα στην ιστοσελίδα της Διεύθυνσης Πετρελαίου και Φυσικού Αερίου του ΥΕΒ (DTI) http://www.og.dti.gov.uk

β) η κατάθεση των αιτήσεων πρέπει να γίνει στη Διοικητική Μονάδα χορήγησης αδειών και εγκρίσεων (Licensing and Consents Unit) του Υπουργείου Εμπορίου και Βιομηχανίας, 1 Victoria Street, Λονδίνο, SW1H 0ET, μεταξύ των ωρών 9.30 και 13.00 στις 3 Ιουνίου 2004, μαζί με καταβολή τέλους 1000 λιρών στερλινών ανά αίτηση. Καμία αίτηση δεν θα γίνεται δεκτή μετά από τις 13.00 της 3ης Ιουνίου 2004.

γ) οι αιτούντες καλούνται να αναφέρουν, όπου αυτό είναι δυνατό, τυχόν προτιμήσεις μεταξύ των τμημάτων για τα οποία υποβάλλεται αίτηση και πρέπει επίσης να αναφέρουν αν μερικά από τα τμήματα για τα οποία υποβάλλεται αίτηση συνιστούν εναλλακτικές λύσεις·

δ) οι αιτούντες καλούνται να αναφέρουν λεπτομέρειες του προγράμματος εργασίας για την αρχική περίοδο, το οποίο προτίθενται να θέσουν σε εφαρμογή αν τους χορηγηθεί η σχετική άδεια.

ε) περαιτέρω οδηγίες για τα δικαιολογητικά με τα οποία οι αιτούντες μπορούν να υποστηρίξουν τις αιτήσεις τους παρέχονται στις "Οδηγίες για τους αιτούντες" (Notes for Applicants), που διατίθενται από το Υπουργείο Εμπορίου και Βιομηχανίας ή από την ιστοσελίδα του ΥΕΒ (DTI) που αφορά το πετρέλαιο και το φυσικό αέριο, http://www.og.dti.gov.uk

21. Η αξιολόγηση των αιτήσεων θα γίνει με γνώμονα τη συνεχή ανάγκη πραγματοποίησης ταχύτατων, διεξοδικών, αποτελεσματικών και ασφαλών εξερευνήσεων για τον εντοπισμό κοιτασμάτων πετρελαίου και φυσικού αερίου εντός του ηπειρωτικού χώρου της Μεγάλης Βρετανίας. Οι αιτήσεις θα κριθούν με βάση τα ακόλουθα κριτήρια:

α) την οικονομική ικανότητα του αιτούντος να εκτελέσει τις δραστηριότητες που καλύπτει η χορηγούμενη άδεια κατά τη διάρκεια της αρχικής περιόδου, περιλαμβανομένου και του προγράμματος εργασίας που υποβλήθηκε με σκοπό την αξιολόγηση της πλήρους δυναμικότητας της περιοχής που εμπίπτει στο τμήμα ή στα τμήματα περί των οποίων η αίτηση·

β) την τεχνική ικανότητα του αιτούντος να εκτελέσει τις δραστηριότητες που επιτρέπονται από τη χορηγούμενη άδεια κατά τη διάρκεια της αρχικής περιόδου, περιλαμβανομένου και του εντοπισμού πιθανών κοιτασμάτων υδρογονανθράκων εντός του τμήματος ή των τμημάτων περί των οποίων η αίτηση. Οι τεχνικές ικανότητες θα αξιολογηθούν εν μέρει με βάση την ποιότητα της γεωλογικής ανάλυσης της σχετικής με το τμήμα ή τα τμήματα περί των οποίων η αίτηση (λαμβανομένου επίσης υπόψη του κατά πόσο οι τεχνικές εργασίες που έχουν ήδη πραγματοποιηθεί ή προταθεί συνιστούν καινοτομία)·

γ) τον τρόπο με τον οποίο ο αιτών σκοπεύει να εκτελέσει τις δραστηριότητες τις οποίες καλύπτει η χορηγούμενη άδεια, συμπεριλαμβανομένης και της ποιότητας του υποβληθέντος προγράμματος εργασίας για την αξιολόγηση της πλήρους δυναμικότητας της περιοχής για την οποία υποβάλλεται αίτηση·

δ) σε περίπτωση που ο αιτών κατέχει ή κατείχε στο παρελθόν οποιαδήποτε άδεια που εμπίπτει στο πεδίο εφαρμογής του νόμου περί πετρελαίου 1998 (Petroleum Act 1998), οποιαδήποτε έλλειψη αποτελεσματικότητας και ευθύνης που επέδειξε ο αιτών κατά την εκτέλεση εργασιών σύμφωνα με την άδεια αυτή.

22. Μετά από εξέταση όλων των αιτήσεων, ο Υπουργός ειδοποιεί όλους τους αιτούντες εγγράφως σχετικά με την απόφασή του. Σε όλες τις περιπτώσεις στις οποίες ο Υπουργός είναι διατεθειμένος να χορηγήσει άδεια, το Υπουργείο Εμπορίου και Βιομηχανίας (DTI) θα ετοιμάσει σχέδιο άδειας το οποίο θα σταλεί στον επιτυχόντα αιτούντα, ο οποίος στη συνέχεια θα έχει την επιλογή να το αποδεχτεί, πράγμα που γίνεται με επιστροφή του στο Υπουργείο Εμπορίου και Βιομηχανίας (DTI) υπογεγραμμένο από όλα τα μέλη του αιτούντος ομίλου. Οι υποψήφιοι για τους οποίους εκδόθηκαν αρνητικές αποφάσεις ειδοποιούνται σχετικά με τους λόγους της απόφασης του Υπουργού, εφόσον υποβάλλουν εγγράφως σχετική αίτηση για την παροχή των πληροφοριών αυτών.

23. Η κυβέρνηση δεν αποδέχεται καμία ευθύνη για το τυχόν κόστος με το οποίο επιβαρύνεται ο αιτών στο στάδιο της εξέτασης ή της υποβολής της αίτησης.

Περίοδος της άδειας και πληρωτέο τίμημα

24. Οι άδειες οι οποίες εκδίδονται για τα τμήματα που αναφέρονται στην παράγραφο 18 θα ενσωματώνουν ρήτρες βασισμένες στις πρότυπες ρήτρες του συμπληρώματος 4 των κανονισμών περί αδειών πετρελαίου (εξερεύνηση και παραγωγή) (σε θαλάσσιες και χερσαίες περιοχές) του 2004 (Petroleum Licensing (Exploration and Production) (Seaward and Landward Areas) Regulations 2004). Οι άδειες θα ισχύουν για μία αρχική περίοδο έξι ετών και μία δεύτερη περίοδο πέντε ετών. Μια άδεια μπορεί να παραταθεί μετά τη λήξη της δεύτερης περιόδου για μία ακόμη περίοδο 20 ετών.

25. Το τίμημα που απαιτείται για τις άδειες για εξερεύνηση και ανάπτυξη πετρελαϊκών κοιτασμάτων που θα χορηγηθούν ως αποτέλεσμα της παρούσας πρόσκλησης θα συναποτελείται από:

α) μια αρχική πληρωμή, κατά τον χρόνο που γίνεται αποδεκτή η προσφορά άδειας, 25 λιρών στερλινών για κάθε τετραγωνικό χιλιόμετρο που περιλαμβάνεται στην παραχωρούμενη περιοχή της άδειας·

β) κατά την πρώτη, δεύτερη, τρίτη, τέταρτη και πέμπτη επέτειο της ημερομηνίας έναρξης της περιόδου της άδειας, θα καταβάλλεται ποσό 25 λιρών στερλινών για κάθε τετραγωνικό χιλιόμετρο που περιλαμβάνεται στην περιοχή στην οποία αναφέρεται η άδεια·

γ) κατά την έκτη και τις μετέπειτα επετείους της ημερομηνίας έναρξης της περιόδου της άδειας, θα καταβάλλεται ποσό το οποίο υπολογίζεται ανάλογα με τον αριθμό τετραγωνικών χιλιομέτρων που περιλαμβάνεται στην περιοχή στην οποία αναφέρεται η άδεια και υπόκειται σε αναθεώρηση ανά διετία σε συνάρτηση με τη μεταβολή του δείκτη τιμών αργού πετρελαίου που αγοράζεται από τα διυλιστήρια (με βάση τις ενεργειακές στατιστικές που δημοσιεύονται στην επετηρίδα του Ηνωμένου Βασιλείου - Digest of UK Energy Statistics), αν έτσι αποφασίσει ο Υπουργός. Περαιτέρω λεπτομέρειες σχετικά με τις πληρωμές είναι διαθέσιμες από το Υπουργείο Εμπορίου και Βιομηχανίας.

Γενικά στοιχεία - Εμπιστευτικότητα

26. Το υλικό το οποίο παρέχεται προς υποστήριξη αιτήσεων θα αντιμετωπίζεται σύμφωνα με τον κώδικα πρακτικής για την πρόσβαση σε κυβερνητικές πληροφορίες (Code of Practice on Access to Government Information).

Εξαιρέσεις

27. Οι όροι, οι διατάξεις, οι πληρωμές και οι άλλες λεπτομέρειες οι σχετικές με κάθε άδεια έχουν, συνήθως, τη μορφή που καθορίζεται προηγουμένως, αλλά ο Υπουργός επιφυλάσσεται του δικαιώματος να προβεί σε τροποποιήσεις σε ορισμένες περιπτώσεις ώστε να ανταποκρίνονται στις συγκεκριμένες συνθήκες (π.χ. άδειες οι οποίες καλύπτουν παροπλισμένες εκτάσεις.)

Ημερομηνίες υποβολής των αιτήσεων

28. Άδειες παραγωγής σε θαλάσσιες περιοχές ("άδειες παραδοσιακού τύπου"), συνοριακές άδειες παραγωγής σε θαλάσσιες περιοχές ("συνοριακές άδειες"), άδειες εξερεύνησης και ανάπτυξης πετρελαϊκών κοιτασμάτων σε χερσαίες περιοχές. Από τις 9.30 έως τις 13.00 στις 3 Ιουνίου 2004.

29. Αναπτυξιακές άδειες παραγωγής στις θαλάσσιες περιοχές ("αναπτυξιακές άδειες"). Από τις 9.30 έως τις 13.00 στις 4 Ιουνίου 2004.

Διευθύνσεις επικοινωνίας

Διοικητική υπηρεσία αδειών: Licensing, Exploration and Development Branch, Department of Trade and Industry (Διοικητική μονάδα αδειών, εξερεύνησης και ανάπτυξης, Υπουργείο Εμπορίου και Βιομηχανίας), 1 Victoria Street, London SW1H 0ET [τηλ. (44-207) 215 51 11, φαξ (44-207) 215 50 70].

Βιβλιοθήκη του Υπουργείου Εμπορίου και Βιομηχανίας: 1 Victoria Street, London SW1H 0ET [τηλ. (44-207) 215 50 06/7, φαξ (44-207) 215 56 65].

Ιστοσελίδα της Μονάδας αδειών και εγκρίσεων: www.og.dti.gov.uk